CELEX: 62022CN0115
Language: et
Date: 2022-02-17 00:00:00
Title: Kohtuasi C-115/22: Eelotsusetaotlus, mille on esitanud Unabhängige Schiedskommission Wien (Austria) 17. veebruaril 2022 – E.N.

23.5.2022   
            
            
               ET
            
            
               Euroopa Liidu Teataja
            
            
               C 207/16
            
         
      Eelotsusetaotlus, mille on esitanud Unabhängige Schiedskommission Wien (Austria) 17. veebruaril 2022 – E.N.
      (Kohtuasi C-115/22)
      (2022/C 207/23)
      Kohtumenetluse keel: saksa
      
         Eelotsusetaotluse esitanud kohus
      
      Unabhängige Schiedskommission Wien
      
         Põhikohtuasja pooled
      
      
         Taotluse esitaja: E.N.
      
         Menetluses osalesid: Nationale Anti-Doping Agentur Austria GmbH (NADA), Österreichischer Leichtathletikverband (ÖLV), Word Anti-Doping Agency (WADA)
      
         Eelotsuse küsimused
      
      
                  1.
               
               
                  Kas teabe puhul, et teatud isik on toime pannud teatud dopingurikkumise ja on saanud selle rikkumise tõttu (riigisisestel ja rahvusvahelistel) võistlustel osalemise keelu, on tegemist terviseandmetega Euroopa Parlamendi ja nõukogu 27. aprilli 2016. aasta määruse (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ (1) kehtetuks tunnistamise kohta (edaspidi „isikuandmete kaitse üldmäärus“) artikli 9 tähenduses?
               
            
                  2.
               
               
                  Kas isikuandmete kaitse üldmäärus – eelkõige pidades silmas isikuandmete kaitse üldmääruse artikli 6 lõike 3 teist lõiku – on vastuolus riigisisese õigusaktiga, milles nähakse ette nende isikute, keda sõltumatu vahekomisjoni otsus puudutab, nime, keelu kestuse ja selle aluste avaldamine, ilma et oleks võimalik teha järeldusi puudutatud isiku terviseandmete kohta? Kas seoses sellega omab tähtsust asjaolu, et selle teabe võib riigisisese õigusakti kohaselt jätta üldsusele avaldamata ainult juhul, kui puudutatud isiku puhul on tegemist harrastussportlase, alaealise või isikuga, kes on teabe või muude vihjete avaldamisega oluliselt kaasa aidanud dopinguvastaste eeskirjade võimalike rikkumiste avastamisele?
               
            
                  3.
               
               
                  Kas isikuandmete kaitse üldmäärus – eelkõige pidades silmas isikuandmete kaitse üldmääruse artikli 5 lõike 1 punktide a ja c põhimõtteid – nõuab enne avaldamist igal juhul, et kaalutakse ühelt poolt andmesubjekti isiklikke huve, mida avaldamine mõjutab, ja teiselt poolt üldsuse huvi teabe vastu sportlase toime pandud dopinguvastaste eeskirjade rikkumise kohta?
               
            
                  4.
               
               
                  Kas teabe puhul, et teatud isik on toime pannud teatud dopingurikkumise ja on saanud selle rikkumise tõttu (riigisisestel ja rahvusvahelistel) võistlustel osalemise keelu, on tegemist süüteoasjades süüdimõistvate kohtuotsuste ja süütegudega seotud isikuandmete töötlemisega isikuandmete kaitse üldmääruse artikli 10 tähenduses?
               
            
                  5.
               
               
                  Kui neljandale küsimusele vastatakse jaatavalt: Kas 2021. aasta dopinguvastase föderaalseaduse § 8 alusel loodud sõltumatu vahekomisjoni puhul on tegemist ametiasutusega isikuandmete kaitse üldmääruse artikli 10 tähenduses?
               
            
         (1)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT 2016, L 119, lk 1).